|  |  |
| --- | --- |
|  |  |
|  |  |
|  |  |
|  |  |
|  | **STIFTSRÅDET** |
|  |  |
|  |  |
|  |  |
|  |  |
|  |  |
|  |  |

# Forretningsorden for stiftsrådet for Lolland-Falsters Stift

§ 1. Stiftsrådet er nedsat i henhold til bekendtgørelse om stiftsråd.

## Formandskab

§ 2. Stiftsrådets formand leder møderne og afstemningerne. Ved formandens forfald ledes møderne af næstformanden.

*Stk. 2*. Valget af formand og næstformand har gyldighed for et år ad gangen, og vælges på årets sidste møde ved skriftlig afstemning. Kun læge medlemmer kan vælges.

## Møder

§ 3. Stiftsrådet afholder som udgangspunkt 4 møder årligt. Stiftsrådet kan beslutte at afholde flere

møder.

*Stk. 2.* De 4 årlige møder fastsættes for ét år ad gangen.

*Stk. 3.* Møderne er offentlige, men stiftsrådet kan dog bestemme, at en sag skal behandles for lukkede døre, hvis det er nødvendigt eller ønskeligt for sagens karakter.

*Stk. 4.* Stiftsrådet er beslutningsdygtigt, når mindst halvdelen af medlemmerne er til stede.

*Stk. 5.* Stiftsrådet træffer beslutninger ved almindeligt stemmeflertal.

*Stk. 6.* Stiftsrådet kan vælge at indkalde eksterne deltagere til stiftsrådets møder f.eks. oplægsholdere eller stiftsudvalg.

## Stedfortræder

§ 4. En stedfortræder indtræder i stiftsrådet, når et medlem dør eller udtræder af rådet.

*Stk. 2*. Formanden indkalder stedfortræder, når formanden har fået kendskab til eller meddelelse om, at et medlem vil være forhindret i at varetage sit hverv i en forventet periode af mindst to måneder på grund af sin helbredstilstand, graviditet, barsel, adoption, varetagelse af andet offentligt hverv, forretninger eller lignende. Når medlemmet på ny kan varetage sit hverv, udtræder stedfortræderen af stiftsrådet.

*Stk. 3.* Formanden kan ved et medlems lovlige forfald indkalde stedfortræder selvom forhindringen forventes at vare kortere end to måneder.

*Stk. 4.* Stedfortræder skal indkaldes ved forfald til

1. det konstituerende møde.
2. det møde hvor der vælges formand, næstformand og repræsentanter til budgetfølgegruppen vedrørende fællesfonden og den fælles kapitalforvaltning*.*
3. det møde hvor stiftsrådet fastlægger størrelsen af det bindende stiftsbidrag for det kommende år.
4. det møde hvor stiftsrådet fastlægger det endelige budget for det bindende stiftsbidrag.
5. møder hvor der træffes væsentlige beslutninger i forbindelse med bestyrelsen af kirkernes og præsteembedernes kapitaler.

*Stk. 5.* Herudover har et medlem ret til – til enhver tid – at bede stiftsadministrationen om at indkalde medlemmets stedfortræder til andre møder, hvor medlemmet ikke selv har mulighed for at deltage.

*Stk. 6.* Der gives ikke medlemmer af stiftsrådet orlov.

## Dagsorden og referat af møderne

§ 5. Stiftsadministrationen varetager sekretariatsfunktionen for stiftsrådet.

*Stk. 2.* Formanden udarbejder en dagsorden forud for hvert møde, og sørger for, at den er mødedeltagerne i hænde senest 8 dage forud for mødet.

*Stk. 3.* Alle medlemmer af stiftsrådet har ret til at få sat punkter til behandling på dagsorden. Det er formanden, der bestemmer, i hvilken rækkefølge punkterne skal behandles.

*Stk. 4.* Biskoppen er forretningsfører for stiftsrådet, og kan således afgøre sager, som ikke tåler opsættelse eller ikke giver anledning til tvivl. Sådanne afgørelser forelægges stiftsrådet til efterretning på næste møde.

*Stk. 5.* Stiftsrådet kan i øvrigt bemyndige biskoppen/formanden til at ekspedere en konkret sag eller bestemte arter af sager efter udvalgets nærmere vedtagelse.

*Stk. 6.* Stiftsrådets møder føres til referat. Referatet sendes pr. e-mail til mødedeltagernes godkendelse senest 5 arbejdsdage efter mødet. Mødedeltagerne meddeler eventuelle bemærkninger til referatet senest 5 arbejdsdage efter modtagelsen. Ethvert medlem, der har deltaget på mødet, kan forlange sit særstandpunkt tilført referatet, og ved sager der skal fremsendes til en anden myndighed kræve, at denne samtidig gøres bekendt med indholdet af referatet.

*Stk. 7.* Stiftsadministrationen sørger for, at referatet bliver lagt på stiftets hjemmeside ved udløbet af fristen i stk. 6. Hvis referatet er justeret med mødedeltageres eventuelle bemærkninger, sendes referatet til alle stiftsrådsmedlemmer ved dets offentliggørelse.

## Opgaver og kompetencer

§ 6. Stiftsrådet fastlægger størrelsen af det bindende stiftsbidrag og disponerer over beløbets anvendelse på forskellige kirkelige aktiviteter på stiftsniveau.

*Stk. 2.* Stiftsrådet varetager forvaltningen af stiftsmidlerne.

*Stk. 3.* Stiftsrådet rådgiver biskoppen om kirkelige forhold af betydning for stiftet som helhed, herunder kirkelige fællesopgaver og strukturforhold. Rådet kan ikke behandle spørgsmål vedrørende det gejstlige tilsyn med enkelte præster og menigheder.

*Stk. 4.* Stiftsrådet kan på eget initiativ tage sager af betydning for stiftet op til en fælles drøftelse på stiftsrådsmøderne.

*Stk. 5.* Stiftsrådet fastlægger stiftets udvalgsstruktur og nedsætter udvalg.

*Stk. 6.* Stiftsrådet vælger en repræsentant for et år ad gangen til at deltage i de af

budgetfølgegruppen vedrørende fællesfonden indkaldte budgetsamråd.

## Forvaltning

§ 7. Stiftsrådet træffer beslutning om forvaltningspraksis inden for stiftsrådets kompetence, herunder forvaltningspraksis for udmøntning af stiftsbidraget og administrationen af stiftsmidlerne.

*Stk. 2*. Stiftsadministrationen bistår stiftsrådet med varetagelsen af stiftsrådets opgaver efter rådets nærmere bestemmelse.

*Stk. 3.* Stiftsadministrationen varetager administration af samt regnskab og aflæggelse af årsrapport for det bindende stiftsbidrag.

*Stk. 4.* Stiftsrådet er i sin forvaltningsvirksomhed underlagt forvaltningslovens almindelige regler om habilitet.

## Forretningsordenens offentliggørelse

§ 8. Stiftsrådet skal offentliggøre stiftsrådets forretningsordenens på stiftets hjemmeside.

**Således vedtaget på stiftsrådets møde den 17. februar 2022.**